ToekomsVenster: Sy eerste en laaste gedagte is liefdeFoto: Aaron Burden/Unsplash.com So van liedere gepraat, “die liefde is ŉ wonderlike ding”, sing-sê een van hulle. Dit is misterieus en aantreklik, dis hartlik en spontaan, dit is Goddelik en menslik. Golgota is die vergestalting van liefde. Daar is geen verduideliking behalwe die liefde dat God sy enigste Seun aan ŉ kruishout laat verneder nie. Dit is en was nog altyd God se gesindheid. Die Bybel sê dat God barmhartig en genadig is, juis daarom word Hy steeds gedien. Psalms 130:4 – “Maar by U ís daar vergifnis: daarom word U steeds gedien” Psalms 103:8 – “Barmhartig en genadig is die Here, lankmoedig en vol liefde” Ons verdien nie God se liefde nie. Ons lewens is deurmekaar en verstrengel met die verkeerde. Luk. 5:8 – Toe Simon Petrus dit sien, val hy voor Jesus se knieë neer en sê: “Gaan weg van my af, Here, want ek is ‘n sondige mens.” God het rede om met ons op te gee maar Hy doen dit nie, trouens Hy doen dit nooit. Sy volk Israel was dikwels ŉ groot teleurstelling en frustrasie. Die afgode was verleidelik en hul beste voornemens (verbondsvernuwing) het sommer gou in die hek geduik. Tog weeklaag God dat Hy sy kinders nie kan prysgee nie. Dink aan Hosea. Hosea 11:8 – Maar hoe kan Ek jou prysgee, Efraim? Hoe kan Ek jou laat vaar, Israel? Hoe kan Ek jou vernietig soos Adma, met jou maak soos met Sebojim? Ek kan dit nie oor my hart kry nie. My liefde brand te sterk. Waar is daar nog so ŉ God? Hy sou Homself as toornig, kwaad en gefrustreerd kon openbaar. Hy doen dit nie. Sy eerste en laaste gedagte rakende ons is liefde. Ek is so bly dat ons Hom kan ken.